
Изх. № 69/12.10.2022 г.


ДО
ПРЕДСЕДАТЕЛИТЕ НА РКС/ОКС
ДО
ПРЕДСЕДАТЕЛИТЕ НА СД


Уважаеми колеги, 
На 12.09.2022 г., се проведе заседание на Отрасловия съвет за тристранно сътрудничество в системата на предучилищното и училищното образование. В него взеха участие министърът на образованието и науката – проф. д-р Сашо Пенов, началникът на кабинета на министъра на образованието и науката – Димитър Здравков, директорът на НЦПКПС гр. Банкя – Димитър Асенов, директори на дирекции в МОН и представители на национално-представителните синдикални и работодателски организации. От НУС в заседанието участие взеха председателят на НУС г-н Аспарух Томов и Людмила Атанасова – организационен секретар.
 	Заседанието премина при следния дневен ред: 
1. Информация за готовността на образователните институции за учебната 2022/2023 година.
2. Обсъждане на въпроси, свързани със срочни трудови договори с учители.
3. Информация за изпълнението на националните програми.
4. Разни – въпроси, свързани с несъответствия в подзаконовата нормативна уредба и др. 
НУС отправи искания по точките от дневния ред:
· Незабавно сформиране със заповед на министъра на работна група за започване на преговори по проект на КТД. Същият беше изготвен и приет с протокол на 12.07.2022 г., внесен на 12.09.2022 г. 
По т. 1 зам.-министър Гайдарова представи информация, относно готовността на образователната система за началото на новата учебна година, като стана ясно, че:
- 98 процента от училищата и детските градини декларират готовност за новия отоплителен сезон;
- Всички образователни институции са в готовност за новата учебна година, а дни преди 15 септември намалява и броят на незаетите места за педагогически специалисти - все още се търсят 869 педагогически специалисти. Учебната година ще стартира присъствено, но има готовност за преминаване в ОРЕС. В образователните институции на 100 процента са осигурени дезинфектанти, топла вода, предприети са и допълнителни мерки за намаляване на риска от инфекции;
- В училищата са назначени 1216 медиатори и 182 социални работници, които съдействат на учителите за приобщаване на децата и учениците;
- Всички директори са осигурили медицинска грижа за децата и учениците; 
- 46 училища и детски градини ще открият учебната година в друга сграда. 
Информацията е към дата 07.09.2022 година и е динамична.
НУС постави акцент върху навременното превеждане на парите от общините към бюджетите на детските градини, за да могат работещите в тях да получат през м. септември 2022 г. увеличението на работните заплати, договорени с Анекс от 20.07.2022 г.
Председателите на двете работодателски организации - СРСНПБ и СДСОРБ споделиха трудностите, свързани с въвеждането на данни в НЕИСПУО за новата учебна година. Промените не се запазват и се налага да въвеждат едни и същи данни по няколко пъти. Системата работи в късните часове на нощта. Налага се директори и учители да работят в извън работно време. Проблем ще се появи и при синхронизиране на данни от „Школо“ към НЕИСПУО.
Министърът на образованието и науката – проф. д-р Сашо Пенов заяви, че при необходимост ще бъдат удължени сроковете с 10 дни. Отправи послание за спокойствие в системата. 
Прието беше предложението да бъде създадена работна група, която да работи за усъвършенстване на електронната система.
Г-н Томов насочи вниманието на МОН към финансиране на институциите за предстоящия отоплителен период. Искането на НУС е приоритетно финансиране на институциите, които се отопляват на газ. При екстремна ситуация да има целево финансиране.
Министър Пенов декларира, че няма да допусне институции, да бъдат затваряни поради липса на средства за отопление.
НУС призова към стиковане работата на МЗ и МОН. По заповед на МЗ, при възникнала необходимост, учениците да се тестват  само със щадящи тестове. 
Проф. Пенов заяви, че не се предвижда тестване на учениците. 
Решение по т. 1:
ОС приема представената от Министерство на образованието и науката информация за готовността на образователните институции за новата учебна 2022/2023 година.
По т. 2 от дневния ред бе разгледана справка от НОИ за броя на срочните трудови договори в системата на предучилищното и училищното образование, извадка от вестник „Труд и право“ и писмо на МОН от 05.06.2017 г. във връзка с често срещаната практика в училища и детски градини да се сключват трудови договори за срок от 1 година. 
Учителите не са сезонни работници и тази продължаваща все още практика трябва да бъде прекратена, каза проф. Пенов.
По т. 3 беше представена кратка информация за изпълнението на националните програми на МОН. Същата беше приета и ще бъде изпратена на социалните партньори. 
Наложително е да има промени, относно ефективността и обхвата на националните програми, включвайки и детските градини от началото на 2023 г.
От МОН започват одит. Ще бъде осъществяван контрол, за да бъдат прилагани по-добри управленски решения.

В т. 4 – Разни:

НУС отправи следното искане:

Незабавно сформиране със заповед на министъра на работна група за започване на преговори по проект на КТД. Същият беше изготвен и приет с протокол на 12.07.2022 г., внесен на 12.09.2022 г. Във връзка с внасянето на проекта на КТД, Отрасловият съвет взе решение да се сформира работна група с представители на МОН и на социалните партньори. Същите до края на седмицата да определят и изпратят в МОН имената на своите представители. Следва заповед на министъра на образованието и науката. 

Решение по т. 4:
Във връзка с внасянето на проекта на КТД, Отрасловият съвет взе решение да се сформира работна група с представители на МОН и на социалните партньори. Същите до края на седмицата да определят и изпратят в МОН имената на своите представители. Министърът на образованието и науката, проф. д-р Сашо Пенов, ще издаде заповед за сформиране на работната група и започване на преговорите по проекта на КТД.
В т. Разни бяха дискутирани и въпроси, свързани с несъответствия в подзаконовата нормативна уредба. Министър Пенов насочи вниманието към необходимостта от преодоляване на несъответствията в законовата и подзаконовата нормативна уредба и трудностите по прилагането им. Отчете като недостатък в работата на министерството пускането на писма. От началото на 2022 година са пуснати около 500 писма. Друг недостатък, който той отчете са измененията и допълненията в подзаконовите нормативни актове, които се правят дни преди началото на учебната година.
Акцент беше поставен и на квалификацията на педагогическите специалисти. В хода на дискусията председателят на НУС насочи вниманието към качеството, което предлагат доставчиците на обучение и заяви искане за по-достъпно участие на синдикалните доставчици на обучение с техните защитени програми. 
Решение: 
1. МОН, чрез РУО да събере необходимата информация за изразходваните средства за квалификация по видове и степени образователни институции, включително и детските градини за първите девет месеца на 2022 г., като се посочи каква част от тях са изразходвани за квалификация на директори, ресурсни учители и учители.
2. Директорът на НЦПКПС – Димитър Асенов, съвместно с експертите на МОН, да разработи план за квалификация на Центъра.
НУС препоръча да има точни и ясни критерии, по които да бъдат определени изпълнители по плана за квалификация на Центъра.
3. МОН да разработи стандарт за измерване качеството на образованието, в резултат на проведените квалификационни дейности в образователните институции.
4. В квалификационните форми да бъдат включени теми, свързани с управление на образованието в условия на криза; гражданско образование; медийна грамотност; педагогическа комуникация и педагогическо взаимодействие между обектите и субектите в образователната система и др. 
Заседанието на Отрасловия съвет приключи с пожелания за успешна и ползотворна учебна 2022/2023година.
Централа на НУС

